কারল শফিদেরস্কি
কারল জেগজ শফিদেরস্কি (পোলীয়: Karol Świderski, পোলীয় উচ্চারণ: [kˈarɔl ɕfidˈɛrski]; জন্ম: ২৩ জানুয়ারি ১৯৯৭; কারল শফিদেরস্কি নামে সুপরিচিত) হলেন একজন পোলীয় পেশাদার ফুটবল খেলোয়াড়। তিনি বর্তমানে মার্কিন ক্লাব শার্লট এবং পোল্যান্ড জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেললেও মাঝেমধ্যে দ্বিতীয় আক্রমণভাগের খেলোয়াড় হিসেবে খেলেন। ২০১৪ সালে, শফিদেরস্কি পোল্যান্ড অনূর্ধ্ব-১৮ দলের হয়ে পোল্যান্ডের বয়সভিত্তিক পর্যায়ে অভিষেক করেছিলেন। প্রায় ছয় বছর যাবত পোল্যান্ডের বয়সভিত্তিক দলের হয়ে খেলার পর, তিনি ২০২১ সালে পোল্যান্ডের হয়ে আন্তর্জাতিক পর্যায়ে অভিষেক করেছেন; পোল্যান্ডের জার্সি গায়ে তিনি এপর্যন্ত ১৮ ম্যাচে ৮টি গোল করেছেন।